CELEX: 
Language: da
Date: 2021-05-06 00:00:00
Title: KOMMISSIONENS DELEGEREDE FORORDNING (EU) …/… om forlængelse af den overgangsperiode, der er omhandlet i artikel 89, stk. 1, første afsnit, i Europa-Parlamentets og Rådets forordning (EU) nr. 648/2012

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               I forordning (EU) nr. 648/2012 om OTC-derivater, centrale modparter og transaktionsregistre (EMIR) fastsættes en midlertidig undtagelse fra clearingforpligtelsen for pensionsordninger, der opfylder visse kriterier. Overgangsperioden er fastsat i artikel 89, stk. 1, i EMIR og giver centrale modparter (CCP'er), pensionsordninger og clearingmedlemmer mere tid til at udvikle levedygtige tekniske løsninger, som vil gøre det muligt for pensionsordninger at imødekomme CCP'ers anmodninger om kontante variationsmarginer. 
            
            
               Den midlertidige undtagelse er blevet forlænget i årenes løb, da der ikke er fundet nogen brugbar teknisk løsning. Den nylige revision af EMIR (forordning (EU) 834/2019, "EMIR Refit") forlængede undtagelsen indtil den 18. juni 2021. I overensstemmelse med artikel 85, stk. 2, er det muligt at forlænge den yderligere med højst to år ved hjælp af to delegerede retsakter fra Kommissionen, mens det endelige mål med forordningen fortsat er central clearing for pensionsordninger.
            
            
               Kommissionen foreslår at forlænge den eksisterende undtagelse med endnu et år ved hjælp af denne delegerede retsakt.
            
            
               2.HØRINGER FORUD FOR RETSAKTENS VEDTAGELSE
            
            
               "EMIR Refit" udgør en omfattende ramme for vurdering af de fremskridt, der er gjort med hensyn til at finde holdbare løsninger. I henhold til artikel 85, stk. 2, skal Kommissionen udarbejde en rapport om, hvorvidt der er udviklet levedygtige tekniske løsninger til pensionsordningers overførsel af kontant og ikkekontant sikkerhed som variationsmarginer samt om behovet for eventuelle foranstaltninger, der kan lette sådanne løsninger. ESMA skal sammen med EIOPA, EBA og ESRB forelægge Kommissionen årlige rapporter om dette emne, som skal bidrage til Kommissionens vurdering. Desuden skal Kommissionen nedsætte en ekspertgruppe bestående af repræsentanter for CCP'er, clearingmedlemmer, pensionsordninger og andre relevante parter for at overvåge deres indsats og vurdere de fremskridt, der er gjort med udviklingen af levedygtige tekniske løsninger, der gør det lettere for pensionsordninger at cleare OTC-derivataftaler. 
            
            
               Kommissionen modtog rapporterne fra ESMA i april og december 2020. ESMA afholdt også en offentlig høring mellem den 2. april og den 15. juni 2020 for at indsamle en bred vifte af synspunkter og data, som indgik i rapporten fra december. 
            
            
               Kommissionen afholdt møder i ekspertgruppen i oktober 2019 og i april og november 2020 og offentliggjorde sin første rapport til medlovgiverne i september 2020 (COM(2020) 574 final af 23.9.2020). I rapporten konkluderede Kommissionen, at de relevante interessenter i årenes løb har gjort fremskridt med hensyn til at finde løsninger: Nogle CCP'er har udviklet eller er i færd med at udvikle typer af "forenklet adgang" til markederne for clearede genkøbsaftaler, hvor pensionsordninger kan udveksle sikkerhedsstillelse mod kontanter
                  1
               . Nogle pensionsordninger foretager allerede frivillig clearing af en del af deres derivater som kunder hos clearingmedlemmer. Rapporten understregede også, at det resterende problem for pensionsordninger er behovet for at stille variationsmargin i kontanter under stressede markedsvilkår, hvor anmodninger om kontantmarginer fra CCP'er kan blive betydelige, og pensionsordningers mulighed for at anvende markedet for genkøbsaftaler ikke altid kan sikres. 
            
            
               Den offentlige høring, som ESMA afholdt, bekræftede i det store og hele ovennævnte resultater. Desuden blev der fremsat en række forslag under den offentlige høring for at forsøge at løse de resterende problemer: på den ene side behovet for yderligere operationelle forbedringer af de adgangsmodeller, som nogle CCP'er har indført, på den anden side muligheden for at overveje visse målrettede reguleringsmæssige ændringer, som kan bidrage til at lette central clearing for pensionsordninger. I lyset heraf foreslår ESMA i sin rapport fra december, som er forelagt sammen med EIOPA, EBA og ESRB, at den midlertidige undtagelse forlænges med yderligere et år indtil juni 2022 for at give tilstrækkelig tid til at foretage yderligere forbedringer. 
            
            
               Kommissionens tjenestegrene har hørt ekspertgruppen under Det Europæiske Værdipapirudvalg om forslaget til en delegeret retsakt om forlængelse af undtagelsen vedrørende central clearing for pensionsordninger med et år. Denne høringsproces førte til en bred konsensus om forslaget. Nogle medlemsstater understregede behovet for at samarbejde med branchen og ESA'erne for at undgå yderligere forlængelser.
            
            
            
               Udkastet til den delegerede retsakt blev offentliggjort på portalen for bedre regulering i en periode på fire uger, hvor offentligheden kunne give sin mening til kende. Der blev modtaget fire svar, som alle støttede forlængelsen af undtagelsen med et år og kom med mere generelle bemærkninger til spørgsmålet om pensionsordningers centrale clearing. Der blev ikke foretaget nogen ændringer af den delegerede forordning efter denne høring.
            
            
               3.JURIDISKE ASPEKTER AF DEN DELEGEREDE RETSAKT
            
            
               Beføjelsen til at vedtage delegerede retsakter er omhandlet i artikel 85, stk. 2, i forordning (EU) nr. 648/2012 om OTC-derivater, centrale modparter og transaktionsregistre (EMIR).
            
            
               KOMMISSIONENS DELEGEREDE FORORDNING (EU) …/…
            
            
               af 6.5.2021
            
            
               om forlængelse af den overgangsperiode, der er omhandlet i artikel 89, stk. 1, første afsnit, i Europa-Parlamentets og Rådets forordning (EU) nr. 648/2012
            
            
               (EØS-relevant tekst)
            
         
         
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre
                  2
               , særlig artikel 85, stk. 2, tredje afsnit, og
            
            
               ud fra følgende betragtninger:
            
            
               (1)I henhold til artikel 89, stk. 1, i forordning (EU) nr. 648/2012 finder den i artikel 4 i nævnte forordning fastsatte clearingforpligtelse i en overgangsperiode indtil 18. juni 2021 ikke anvendelse på OTC-derivataftaler, der ved objektiv måling kan godtgøres at reducere investeringsrisici, der er direkte forbundet med den finansielle solvens for pensionsordninger, samt på enheder, der er etableret med det formål at yde kompensation til medlemmer af pensionsordninger i tilfælde af misligholdelse. Denne overgangsperiode blev indført for at undgå de skadelige virkninger af central clearing af derivataftaler for fremtidige pensionisters pensionsydelser og for at give tid til at udvikle levedygtige tekniske løsninger for pensionsordningers overførsel af kontant og ikkekontant sikkerhed som variationsmarginer.
            
            
               (2)Ved artikel 85, stk. 2, tredje afsnit, i forordning (EU) nr. 648/2012 tillægges Kommissionen beføjelse til at forlænge overgangsperioden to gange hver gang med et år, hvis Kommissionen konkluderer, at der endnu ikke er udviklet nogen levedygtig teknisk løsning, og at de skadelige virkninger af central clearing af derivataftaler for fremtidige pensionisters pensionsydelserne er uforandret. I henhold til nævnte forordnings artikel 85, stk. 2, første afsnit, skal Kommissionen indtil den endelige forlængelse af overgangsperioden udarbejde årlige rapporter om, hvorvidt der er udviklet sådanne levedygtige tekniske løsninger, og om behovet for at træffe foranstaltninger, der kan lette sådanne levedygtige tekniske løsninger.
            
            
               (3)Kommissionen vedtog sin første rapport
                  3
                den 23. september 2020. Rapporten understregede, at markedsdeltagerne i årenes løb har bestræbt sig på at udvikle sådanne levedygtige tekniske løsninger, og at nogle pensionsordninger er begyndt at foretage central clearing af en del af deres derivater på frivillig basis. Rapporten konkluderede, at den største tilbageværende udfordring for pensionsordninger er behovet for at stille variationsmarginen i kontanter i tilfælde af markedsstress, hvor CCP'er kan kræve, at de skal stille betydelige variationsmarginbeløb.
            
            
               (4)I henhold til artikel 85, stk. 2, andet afsnit, i forordning (EU) nr. 648/2012 skal Den Europæiske Værdipapir- og Markedstilsynsmyndighed (ESMA) sammen med Den Europæiske Tilsynsmyndighed for Forsikrings- og Arbejdsmarkedspensionsordninger, Den Europæiske Banktilsynsmyndighed og Det Europæiske Udvalg for Systemiske Risici forelægge Kommissionen årlige rapporter om bl.a., hvorvidt CCP'er, clearingmedlemmer og pensionsordninger har ydet en passende indsats og udviklet levedygtige tekniske løsninger, som kan lette sådanne ordningers deltagelse i central clearing gennem stillelse af kontant og ikkekontant sikkerhed som variationsmarginer, herunder disse løsningers konsekvenser for markedslikviditet og procyklikalitet samt deres potentielle juridiske eller andre virkninger. ESMA konkluderede i sin rapport af 17. december 2020, at de berørte interessenter i årenes løb har undersøgt visse løsninger til afhjælpning af pensionsordningernes udfordringer, som sammen kan støtte pensionsordninger i både normale perioder og stressperioder. ESMA konkluderede imidlertid også, at disse løsninger skal videreudvikles eller eventuelt skal ledsages af visse lovgivningsmæssige ændringer i visse tilfælde. ESMA gav derfor udtryk for, at det er nødvendigt at forlænge overgangsperioden med et år.
            
            
               (5)Kommissionen er under hensyntagen til ESMA's rapport af den opfattelse, at det er nødvendigt at forlænge overgangsperioden med et år, for at de påtænkte løsninger kan modnes og finjusteres yderligere.
            
            
               (6)Den overgangsperiode, der er omhandlet i artikel 89, stk. 1, i forordning (EU) nr. 648/2012, bør derfor forlænges.
            
            
               (7)Denne forordning bør træde i kraft så hurtigt som muligt, således at den eksisterende overgangsperiode forlænges inden dens udløb eller snarest muligt efter dens udløb. En senere ikrafttrædelse vil kunne føre til retsusikkerhed for pensionsordninger om, hvorvidt de har behov for at gå i gang med at forberede kommende clearingforpligtelser —
            
            
               VEDTAGET DENNE FORORDNING:
            
            
               Artikel 1
            
            
               Den overgangsperiode, der er fastsat i artikel 89, stk. 1, første afsnit, i forordning (EU) nr. 648/2012, forlænges indtil den 18. juni 2022.
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 6.5.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        En genkøbsaftale ("repo") er en aftale om at sælge værdipapirer til en bestemt pris kombineret med en aftale om tilbagekøb af disse værdipapirer til en aftalt pris på et senere tidspunkt. Markedet for genkøbsaftaler fører virksomheder, der tilvejebringer sikkerhedsstillelse til gengæld for kontanter, sammen med virksomheder, der tilvejebringer kontanter til gengæld for sikkerhedsstillelse.
               
               
                  
                     (2)
                  
                        EUT L 201 af 27.7.2012, s. 1.
               
               
                  
                     (3)
                  
                        Rapport fra Kommissionen til Europa-Parlamentet og Rådet i henhold til artikel 85, stk. 2, i Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre som ændret ved forordning (EU) nr. 834/2019 til vurdering af, hvorvidt der er udviklet levedygtige tekniske løsninger til pensionsordningers overførsel af kontant og ikkekontant sikkerhed som variationsmarginer, samt om behovet for eventuelle foranstaltninger, der kan lette sådanne løsninger (COM(2020) 574 final af 23. september 2020).